Ministri i jashtëm grek për vizitë në Shkup
Vizita zbut atmosferën e tendosur prej vitesh midis dy vendeve
Ministri i jashtëm grek Nikos Koxias shkoi sot për vizitë në Shkup, duke zbutur në këtë mënyrë atmosferën e tendosur prej vitesh midis dy vendeve. Ministri grek vuri në dukje se është e mundur zgjidhja e problemit të emrit të Maqedonisë (së cilës Greqia i referohet me “Shkupi” ose “Republika ish-Jugosllave e Maqedonisë”), por pa dhënë hollësi nëse Athina është e gatshme të bëjë kompromis. Shkupi dhe Athina, megjithatë, kanë shprehur gatishmëri për thellimin e mirëbesimit dhe për bashkëpunim në më shumë fusha. Ministri Koxias tha se Greqia e mbështetë integrimin e vendeve të rajonit në Bashkimin Evropian. Vizita e ministrit të jashtëm grek Nikos Koxias në Shkup shikohet si një sinjal i mirë, të paktën për zbutjen e klimës politike midis dy vendeve fqinje, marrëdhëniet e të cilave qëndrojnë të ftohura për më shumë se njëzet vjet. Çështja e emrit të Maqedonisë, megjithatë nuk pritet të zgjidhet shpejtë. Ministri grek pas një takimi me kolegun e tij maqedonas Nikolla Popovski tha se ekziton përkushtim për gjetjen e një zgjidhjeje të këtij problemi. Ndërkohë, dy ministrat kanë rënë dakord për njëmbëdhjetë masa konkrete për mirëbesim, siç e kanë quajtur, në fushën e arsimit, shëndetësisë, drejtësisë e Punëve të Brendshme, ekonomisë, e të tjera. Pala maqedonse vlerëson se besimi i ndërsjellë paraqet elementin më të dobët në bashkëpunimin dypalësh, ndërsa biznesi dhe bashkëpunimi ekonomik elementin më të fortë. Ministri grek Koxias tha se vendi i tij po bën çmos që të ndihmojë vendin fqinj në rrugën e tij drejt Bashkimit Evropian. Ai theksoi shpresat se qëndrueshmëria e këtij vendi është dhunti e Ballkanit, siç tha, ndërsa theksoi se për çdo problem ekziston zgjidhje, edhe përkundër dallimeve midis Athinës dhe Shkupit lidhur me emrin e Maqedonisë. Ministri i jashtëm i Maqedonisë Nikolla Popovski tha se synimi përfundmitar është kontributi i dyanshëm për kapërcimin e dallimeve në frymën e vlerave evropiane dhe në përputhje me interesat e përbashkëta. Ministri i jashtëm grek është takuar edhe me zëvendës-kryeministrin për Çështje Evropiane Fatmir Besimi, si dhe me kryeministrin Nikolla Gruevski e me presidentin Gjorgje Ivanov, me të cilët është biseduar, po për masat e ndërtimit të mirëbesimit, për gjetjen e një zgjidhjeje të pranueshme për të dy vendet, si dhe për integrimin e të gjitha vendeve të rajonit në Bashkimin Evropian. Ministri grek takoi edhe drejtuesit e partive më të mëdha politike në Maqedoni.